সরকারি নিয়মের তোয়াক্কা না করেই অবাধে চলছে বন্ধ্যাত্বকরণ প্রক্রিয়া। ঘটনাস্থল উত্তর ২৪ পরগনার অশোকনগর হাসপাতাল। 
সকাল এগারোটার পর হাসপাতালের ওয়েটিং রুমের দৃশ্যটা পাল্টে যায়। সেখানে গেলেই দেখা যাবে,  হাসপাতালের এক কর্মী ফর্ম ফিলাপে ব্যস্ত আর সেই ফর্মে টিপসই দিচ্ছেন স্থানীয় কিছু যুবক। জানা গিয়েছে, যুবকদের মধ্যে অধিকাংশই নেশাগ্রস্ত এবং মানসিক ভারসাম্যহীন। 
কিসের ফর্ম ফিলাপ চলছে প্রশ্ন করায় জানা গেল, একটি স্বেচ্ছাসেবী সংস্থা ও সরকার যৌথভাবে উদ্যোগী হয়ে পুরুষদের বন্ধ্যাত্বকরণের ব্যবস্থা নিয়েছে। যাঁরা সার্জারি করাতে এসেছেন, তাঁরা সকলেই ওই স্বেচ্ছাসেবী সংস্থার সূত্র ধরে হাজির হয়েছেন সরকারি হাসপাতালে। সকলেই প্রায় নিম্ন মধ্যবিত্ত রোজ খেটে খাওয়া মানুষ।
বন্ধ্যাত্বকরণের পরে কত টাকা পাচ্ছেন এই ব্যক্তিরা? এতেই উঠে এল চাঞ্চল্যকর তথ্য। মাথাপিছু ২০০-৩০০ টাকা করে পাচ্ছেন এক একজন। সরকারি নিয়ম অনুযায়ী, জন্মনিয়ন্ত্রণের জন্য যাঁরা স্বেচ্ছায় বন্ধ্যাত্বকরণের পথ বেছে নেন, সরকার থেকে তাঁদের একটি নির্দিষ্ট অঙ্কের টাকা দেওয়া হয়। কিন্তু সেই অঙ্কটা মোটেই ২০০-৩০০ নয়, তার চেয়ে বেশি। তবে বাকি টাকা কোথায় যাচ্ছে? এখান থেকেই রহস্যের সূত্রপাত।

এই বিষয়ে অন্যান্য খবর

ব্লেড গিলে ফেললেন যুবক, তার পরে যা ঘটল ‘অলৌকিক’! মানছেন চিকিৎসকরাও
চেম্বারে রোগী দেখা শেষ হতেই গ্রেফতার হলেন ভুয়ো চিকিৎসক


বন্ধ্যাত্বকরণের জন্য আসা এক ব্যক্তিকে জিজ্ঞেস করে জানা গেল তাঁর বাচ্চার দরকার নেই। তাই তিনি স্বেচ্ছায় এসেছেন। কথা বলার সময়ে তিনি এও স্বীকার করলেন, যে তিনি নেশা করে রয়েছেন। নেশাগ্রস্ত অবস্থায় কীভাবে তিনি এই সিদ্ধান্তের পথে পা বাড়ালেন, সে প্রশ্নের উত্তর মেলেনি। শুধু অবশ্য তিনিই নন, উপস্থিত বাকি সদস্যরাও যে প্রকৃস্থ নন, তাঁদের বক্তব্য থেকেই তা পরিষ্কার।
স্বাভাবিকভাবেই প্রশ্ন উঠছে, তবে কি সামান্য টাকার প্রলোভন দেখিয়েই বন্ধ্যাত্বকরণের জন্য তাঁদের রাজি করানো হয়েছে? সরকারের তরফ থেকে প্রাপ্য টাকার বাকি অংশ কারা আত্মসাৎ করছে, সে প্রশ্নও এসে যাচ্ছে। হাসপাতাল সুপার দালালরাজের কথা স্বীকার করলেন প্রকাশ্যেই। তবে তিনি জানালেন, কোনও নেশাগ্রস্ত ও মানসিক রোগীর বন্ধ্যাত্বকরণ করা হয় না এখানে। অথচ যাঁরা এসেছেন, তাঁরা সকালেই নেশাগ্রস্ত। তাই এর পিছনে আরও বড় কোনও চক্র কাজ করছে, এখন সেটাই দেখার।  
দেখুন ভিডিও—